text: селке, селкен жетісу (жоңғар) алатауының оңтүстік-шығыс сілемдерінде орналасқан асу. жетісу облысы алакөл ауданы жерінде, қытай мен қазақстан арасындағы шекараны бойлай жатқан сарықора тауынан өтетін жол. биіктігі 2552 м. селкеден маусым-қазан айларында асып өтуге болады. асу баурайынан сарышілде өзені бастау алады. палеозой эрасының екінші жартысында болған герцин тау жасалу кезеңінде қалыптасқан. кристалдық жыныстар плейстоцен және төрттік кезеңнің шөгінділерімен жабылған. селкеде шырша мен самырсын, қайың, көктерек пен ақтерек өседі.